La disposició addicional trenta-tresena de la Llei 20/1998, de 29 de desembre, de pressupostos de la Generalitat de Catalunya per al 1999, faculta el Govern per a establir que l'Escola de Sobrestants d'Obres Públiques dependent del Departament de Política Territorial i Obres Públiques tingui règim d'autonomia econòmica.
A fi de determinar el procediment i les normes aplicables que han de regir la gestió de l'Escola de Sobrestants d'Obres Públiques, d'acord amb el dictamen de la Comissió Jurídica Assessora, a proposta del conseller de Política Territorial i Obres Públiques i d'acord amb el Govern,
Aquest Decret té per objecte regular el règim d'autonomia econòmica de l'Escola de Sobrestants d'Obres Públiques depenent del Departament de Política Territorial i Obres Públiques.
2.1 Són objecte de gestió econòmica en règim d'autonomia els ingressos següents:
a) Els ingressos generats per la venda d'impresos, publicacions, servei de fotocòpies i altres serveis administratius.
b) Els ingressos obtinguts per la venda dels materials de promoció o de divulgació.
c) Els ingressos obtinguts per la venda de mobiliari obsolet o deteriorat.
d) Els ingressos originats per cursets, jornades, exposicions, congressos i altres activitats organitzades per l'Escola.
e) Les taxes corresponents a la prestació de serveis.
f) Les indemnitzacions per assegurances.
g) Les assignacions amb càrrec als pressupostos de la Generalitat de Catalunya i, si s'escau, d'altres administracions públiques o d'altres entitats per atendre les despeses de la seva activitat.
i) Els ingressos financers dels comptes corrents.
j) Els ingressos obtinguts de la utilització d'instal·lacions, d'immobles i de material que li hagi estat assignat.
k) Els romanents d'exercicis anteriors, d'acord amb el que preveu l'article 37 del Decret legislatiu 9/1994, de 13 de juliol, pel qual s'aprova el text refós de la Llei de finances públiques de Catalunya.
3.1 Els ingressos que provenen de la gestió econòmica de l'Escola de Sobrestants d'Obres Públiques s'han de destinar a subvenir les despeses del seu funcionament i activitat, manteniment i conservació dels seus equipaments, sense que en cap cas es puguin destinar a remuneracions ni complements de personal.
3.2 La direcció de l'Escola pot acordar les despeses següents:
a) Les despeses generades pels equipaments propis.
b) Les despeses generades per l'edició i el subministrament de materials de promoció i divulgació.
c) Les despeses generades per la realització d'activitats destinades a la recerca, l'educació i la formació.
d) Les despeses generades per la gestió, activitat, funcionament, manteniment i conservació de l'escola.
El procediment per fixar els preus dels serveis o productes de l'Escola es regeix per la legislació general aplicable a la fixació de preus per part de l'Administració de la Generalitat.
5.1 El secretari general, en funció dels pressupostos anuals de la Generalitat i de les previsions d'ingressos de l'Escola, autoritza l'assignació que li correspon a l'Escola a partir de la qual elabora el seu pressupost.
5.2 El pressupost és anual i únic, i reflecteix tots els ingressos i totes les despeses degudament agrupats.
5.3 La direcció de l'Escola proposa el projecte de pressupost al secretari general per a la seva aprovació.
Qualsevol modificació del pressupost ha de ser aprovada pel secretari general del Departament de Política Territorial i Obres Públiques.
6.1 Els fons econòmics de l'Escola han de ser ingressats en un únic compte autoritzat pel Departament d'Economia, Finances i Planificació.
6.2 L'autorització de les despeses, l'ordenació dels pagaments i la facultat de contractació correspon mancomunadament a la persona que designi el secretari general i a la direcció de l'Escola.
6.3 La disposició dels fons a què fa referència l'apartat 1 d'aquest article està subjecte a les limitacions següents:
a) No es poden subscriure contractes de contingut patrimonial, autoritzar concessions administratives ni contractar personal.
b) S'han de tramitar mitjançant expedient de contractació les despeses que sobrepassin l'import establert a les lleis anuals de pressupostos de la Generalitat de Catalunya i les autoritzacions fixades a la normativa específica corresponent.
c) No es poden comprometre despeses superiors al pressupost vigent, realitzar pagaments sense la confirmació prèvia de l'ingrés ni comprometre despesa en exercicis futurs.
6.4 Correspon a la direcció de l'Escola l'ordenació, custòdia i cura dels llibres i dels arxius que han de recollir tot el que es deriva de la gestió econòmica.
6.5 La comptabilitat i la liquidació de l'Escola s'ha d'ajustar a les directrius de la Intervenció General.
Justificació de l'execució i la liquidació del pressupost
7.1 Dins el primer trimestre de l'any, la Direcció de l'Escola ha de trametre al secretari general del Departament de Política Territorial i Obres Públiques la liquidació del pressupost de l'Escola.
A aquests efectes ha de presentar la justificació dels ingressos i el compte de gestió econòmica.
7.2 La justificació es fa per certificació emesa per la direcció de l'Escola, on han de constar l'origen dels ingressos i l'aplicació donada als recursos totals de l'escola, i a la qual cal adjuntar els documents que amb aquesta finalitat estableixin els departaments d'Economia, Finances i Planificació i el de Política Territorial i Obres Públiques.
Els justificants de despesa els ha de mantenir en custòdia la direcció de l'Escola durant un període mínim de cinc anys.
Aquests justificants queden a disposició de la Intervenció General de la Generalitat de Catalunya per a les comprovacions que consideri adients.
7.3 L'aprovació de la liquidació del pressupost de l'Escola correspon al conseller de Política Territorial i Obres Públiques.
—1 Es faculta el conseller de Política Territorial i Obres Públiques per a l'execució i el desplegament d'aquest Decret en l'àmbit de les seves competències.
—2 Aquest Decret entrarà en vigor l'endemà de la seva publicació en el DOGC.
Conseller de Política Territorial